מנדל קוחנסקי

שמאל|ממוזער|250px|מנדל קוחנסקי, שנות ה-60
**מנדל קוֹחַנסקי** (**כוהנסקי**; **Mendel Kohansky**, לעיתים **Kochanski**; 18 ביולי 1911, לודז' – 20 במאי 1982, תל אביב) היה עיתונאי, איש יחסי ציבור, מבקר תיאטרון וסופר אמריקאי-ישראלי יליד פולין. מומחה לתיאטרון הישראלי. כיהן כמבקר התיאטרון של ה"ג'רוזלם פוסט" משנת 1961 ועד מותו. בעל המונוגרפיה "התיאטרון העברי: חמישים שנותיו הראשונות" (1969).

## ביוגרפיה
מנדל בן שלמה קוחנסקי נולד בקיץ 1911 בלודז' שבפולין הרוסית (בעקבות מלחמת העולם הראשונה בפולין העצמאית), ולמד בבית ספר בעירו. סיים לימודי עיתונאות בבית הספר הגבוה לעיתונאות ומדעי הרוח באוניברסיטת ורשה, ועבד בעיתונות המקומית. לאחר מכן היגר לארצות הברית, שם למד באוניברסיטת שיקגו ובניו סקול שבניו יורק.
בארצות הברית עבד עבור מספר עיתונים ותחנות רדיו. בין היתר שימש כמנהל תוכניות חדשות ברדיו בשיקגו.
ב-1945 עבר משיקגו לניו יורק, לאחר שהתמנה למנהל יחסי הציבור ברדיו ובעיתונות היידית  עבור משרדי ההסתדרות בעיר.
כיהן כחבר ההנהלה הארצית של הקונגרס היהודי האמריקאי וכחבר הוועדה המרכזית של ארגון הציונים הסוציאליסטיים של אמריקה (Labor Zionist Organization of America) שמיסודם של פועלי ציון.

בשנת 1955 התאלמן מאשתו, רות לבית גרינברג, שנפטרה מסרטן. בשנת 1956, לאחר מותה, עלה לישראל והיה לממונה על המחלקה לקשרי חוץ של מרכז קופת חולים כללית.

בשנת 1961 הצטרף למערכת היומון הישראלי בשפה האנגלית "ג'רוזלם פוסט" (*The Jerusalem Post*), ועבד בו עד מותו, כעבור שני עשורים.
הוא כיהן כמבקר התיאטרון של העיתון, ונודע בזכות טורו השבועי בו, שעסק לרוב בתיאטרון ולעיתים בתגובות לסוגיות חברתיות ופוליטיות.
פרט לביקורת התיאטרון ב"ג'רוזלם פוסט", קוחנסקי הרצה ברדיו, ופרסם מאמרים בכתבי עת וערכים בספרי עזר בנושא תיאטרון, בהם *The Oxford Companion to the Theatre*, *Der Schauspielführer*, *[[Encyclopaedia Judaica]]*, האנציקלופדיה העברית, *McGraw-Hill Encyclopedia of World Drama* ו-*Teatro del Novecento*.
כיהן כיו"ר תא מבקרי התיאטרון שליד אגודת העיתונאים בתל אביב, כחבר ועדת "אמנות לעם" וכחבר ההנהלה של אגודת מבקרי התיאטרון הבינלאומית (International Association of Theater Critics, IATC), והרבה לייצג את ישראל בכינוסים של מבקרי תיאטרון בחו"ל.

בנוסף למאמריו, פרסם מספר ספרים. בשנת 1969 פרסם את המונוגרפיה *The Hebrew Theatre: Its First Fifty Years* ('התיאטרון העברי: חמישים שנותיו הראשונות'; עם דברי מבוא מאת הבמאי ומנהל התיאטרון האנגלי טיירון גאתרי), שב-1974 ראתה אור בעברית בתרגומו של אביב מלצר. (ב-1970 הופיע על בסיסה ספרון בסדרת "Israel digest").
ב-1973 פרסם את המדריך *Tel Aviv and Environs* ('תל אביב וסביבותיה') בסדרת "Weidenfeld Colour Guides to Israel" של הוצאת וידנפלד וניקולסון. כמו כן ערך קטלוגים ופרסומים בנושאי אמנות פלסטית ותרגם לאנגלית את דברי הלוואי בשני אלבומי תצלומים דו-לשוניים שראו אור בהוצאת עם עובד בעקבות מלחמת ששת הימים.

השואה, שממנה נמלט עם הגירתו לאמריקה, הייתה נושא שהעסיקו רבות.
ב-1970 תרגם לאנגלית את דברי הלוואי באלבום התצלומים של מנדל גרוסמן מחיי גטו לודז', *With a Camera in the Ghetto* ("צלם הילך בגיטו"), שערכו צבי שנר ואלכסנדר סנד והתפרסם בהוצאת בית לוחמי הגטאות והקיבוץ המאוחד.
ב-1972 תרגם מיידיש לאנגלית את ספר העדות הנודע של איש האי"ל בגטו ורשה טוביה בוז'יקובסקי, *Between Tumbling Walls* (צווישן פאלנדיקע ווענט, "בין קירות נופלים"), שראה אור גם הוא באותן הוצאות.

בשנותיו האחרונות שקד על חיבור מונוגרפיה על השואה כנושא בתיאטרון העולמי: *A Mirror To Death: the Holocaust in Drama 1943-1981* ("מראה למוות: השואה בדרמה, 1943–1981").
ב-1981 שהה במרכז של קרן רוקפלר בעיר בלאג'ו שבאיטליה לשם השלמת ספרו. הספר, שהושלם זמן קצר לפני מותו, אמור היה להתפרסם בהוצאת אוניברסיטת העיר ניו יורק, אך נותר בכתב יד.

ב-1984, לאחר מותו, ראה אור ספרו *The Disreputable Profession: The Actor in Society* ('המקצוע המפוקפק: השחקן בחברה'), היסטוריה חברתית של דימויו של השחקן בחברה המערבית, מיוון העתיקה ועד ימינו.

קוחנסקי התגורר בשדרות קק"ל 9 בצפון תל אביב.
ב-1969, זמן קצר לאחר צאת ספרו הראשון, התאלמן מאשתו השנייה, ד"ר נעמי דורון-קוחנסקי לבית דימנט, פסיכיאטרית, שנפטרה לאחר מחלה ממושכת.
מנדל קוחנסקי נפטר במאי 1982, בגיל 70. נקבר בבית עלמין הדרום.

## ספריו

* *The Hebrew Theatre: Its First Fifty Years*; preface by Tyrone Guthrie, Jerusalem: Israel Universities Press, 1969.
** *The Hebrew Theatre*, Jerusalem: Israel digest (*Israel today* 25), 1970. ("Based upon original material written by G. K. Gershony and on the book ’The Hebrew Theatre - its first fifty years’ by Mendel Kohansky")
* *Tel Aviv and Environs*; photography by Elliott Faye, Jerusalem: Weidenfeld and Nicolson Jerusalem (*Weidenfeld Colour Guides to Israel*), together with Steimatzky’s Agency, 1973.
* Mendel Kohansky (ed., and with an introduction), *Sculptures of [[אלי אילן|Eli Ilan]]*; photographs by Elliot Faye and Eli Ilan, London: Jacques O’Hana Gallery, 1974.
* *The Disreputable Profession: The Actor in Society*, Westport, Conn.: Greenwood Press (*Contributions in American studies*), 1984.


### בתרגום עברי
* מנדל קוחנסקי, **התיאטרון העברי**; תרגם מאנגלית: אביב מלצר, ירושלים: ויידנפלד וניקולסון, תשל"ד.

### תרגומים

* Beno Rothenberg (ed.), **ירושלים השלמה: קורות בירת ישראל** / *The Story of Jerusalem: A Pictorial Report*; preface by David Ben-Gurion. "The Battle For the City," by Uzi Narkiss; "The Story of Jerusalem," by Shlomo Shva; English translations by M. Kohansky and Ben-Ami Scharfstein, Tel Aviv: Am Oved Publishers, 1967. (אלבום תצלומים) (עברית ואנגלית)
* Beno Rothenberg (ed.), **הגדולה בשנות חיינו** / *Our Finest Year*; preface by David Ben-Gurion; English translations by M. Kohansky and Ben Hoffman, Tel Aviv: Am Oved Publishers, 1968. (אלבום תצלומים משנת הקמת המדינה) (עברית ואנגלית)
* Mendel Grossman, *With a Camera in the Ghetto*; edited by Zvi Szner and Alexander Sened; English: Mendel Kohansky, Tel Aviv: Ghetto Fighters’ House and Hakibbutz Hameuchad Pub. House, 1970. (תרגום של: מנדל גרוסמן, צלם הילך בגיטו) (אלבום תצלומים מחיי גטו לודז')
* Tuvia Borzykowski, *Between Tumbling Walls*; translated from the Yiddish by Mendel Kohansky, Israel: Beit Lohamei Hagettaot and Hakibbutz Hameuchad Pub. House, 1972. (תרגום של: טוביה באזשיקאווסקי, צווישן פאלנדיקע ווענט / טוביה בוז'יקובסקי, בין קירות נופלים)


## לקריאה נוספת

* 'Kohansky, Mendel,' in: *Who's who in Israel*, 1961, p. 371.
* 'Kohansky, Mendel,' in: *Who's who in Israel and in the work for Israel abroad*, 1973, p. 220.


## קישורים חיצוניים
* מנדל קוחנסקי באתר WorldCat Identities
* 
* 
* 
* 
* 
* , 
* 
* Mendel Kohansky Dead at 70, JTA, May 25, 1982 (נקרולוג)

מפרי עטו:
* ,  (קיצור הפרק "הולדת הבימה" מספרו באנגלית "הולדת התיאטרון העברי: חמישים שנותיו הראשונות"; לרגל יובל "הבימה")

## הערות שוליים

קטגוריה:מבקרי תיאטרון ישראלים
קטגוריה:סגל הג'רוזלם פוסט
קטגוריה:תיאטרון בישראל
קטגוריה:בוגרי אוניברסיטת שיקגו
קטגוריה:בוגרי ניו סקול
קטגוריה:עולים בשנות ה-1950
קטגוריה:אישים הקבורים בבית העלמין הדרום
קטגוריה:ישראלים ילידי פולין
קטגוריה:ישראלים שנולדו ב-1911
קטגוריה:ישראלים שנפטרו ב-1982